Lucky Luke
Talični Tom (u izvorniku Lucky Luke) jedan je od najpopularnijih stripova u Evropi, a pripada žanru komičnog vesterna.

Duhovni otac i crtač serijala je Belgijanac Moris de Bever. Posle prvih deset epizoda (od 1957. godine), pa do kraja svog života scenario je pisao Rene Gošini, a kasnije i Bob de Grot, Žan Leterži i drugi.

Likovi 
Lik Taličnog Toma nadahnut je ulogama glumca Garija Kupera. Obučen je u prepoznatljivo kaubojsko odelo sa crvenom maramom i šeširom. U potezanju pištolja je brži od svoje senke.

Najveći neprijatelji su mu braća Dalton: Džo, Džek, Vilijam i Averel (svaki viši i gluplji od prethodnog) kao i mama Dalton. Tu je i Kalamiti Džejn, neotesana kaubojka koja pije, psuje, podriguje i obara muškarcima ruke.

Verni pratioci i prijatelji kroz njegove brojne avanture na Divljem zapadu su konj Džoli Džamper, a ponekad i najgluplji pas na svetu Rantanplan, koji je kod raznih domaćih izdavača različito prevođen, najčešće kao Lajavko i Šaponja, a u prevodu crtanih filmova kao Buvara.

Srpski prevodi 
„Talični Tom“ se u Srbiji i jugoslovenskim zemljama objavljuje više od pola veka, a premijeru je imao početkom 1960-ih u beogradskom listu Kekec, kada je imenima likova kumovao pisac Duško Radović, tada član redakcije, scenarista stripova i prevodilac sa francuskog. Serijal se od tada objavljuje i preštampava kod najvećih izdavača („Forum“, „Dečje novine“, „Politika“...) u časopisima i albumima.

Danas je srpski izdavač „Taličnog Toma“ beogradska edicija „Veseli četvrtak“. Epizodom Junak Mlakonja koja se pojavila na kioscima 4. novembra 2010. godine u prevodu čuvenog prevodioca Đorđa Dimitrijevića (Gaša Šeprtlja, Asteriks...), započeto je najnovije izdanje ovog serijala kod nas, uključujući premijerne epizode koje rade Morisovi naslednici.

Reference

Spoljašnje veze 

 Zvanična prezentacija 

 
Belgijski stripovi
Francuski stripovi
Stripovi 1946.
Vestern stripovi
Humoristični stripovi